**Anexa la Hotărârea nr.**

**a Consiliului local al municipiului Bistrița**

**ACTUL CONSTITUTIV ACTUALIZAT AL**

**Societăţii “Business Park Bistriţa Sud” S. R. L.**

**CUI 30735390; J06/624/2012**

**Municipiul Bistrița,** cu sediul ȋn Bistrița, Piața Centrală, nr.6, județul Bistriţa-Năsăud, CUI 4347569,

**Județul Bistrița - Năsăud** cu sediul în Bistrița, Piața Petru Rareș nr.1, județul Bistrița- Năsăud, CUI 4347550,

 În conformitate cu dispoziţiile Legii societăţilor nr. 31/1990, republicată, cu modificările şi completările ulterioare, Ordonanţei de Urgenţă Nr. 109/2011 privind guvernanța corporativă a întreprinderilor publice, cu modificările şi completările ulterioare, Legii nr. 186/2013 privind constituirea şi funcţionarea parcurilor industriale, cu modificările şi completările ulterioare, Ordonanței Guvernului nr. 26/2013 privind întărirea disciplinei financiare la nivelul unor operatori economici la care statul sau unitățile administrativ-teritoriale sunt acționari unici ori majoritari sau deţin direct ori indirect o participație majoritară, cu modificările și completările ulterioare, a intervenit actualizarea prezentului act constitutiv al societăţii cu răspundere limitată.

**CAPITOLUL I. DENUMIRE. FORMA JURIDICĂ. SEDIUL. DURATA.**

**ART. 1**

Denumirea societăţii este **SOCIETATEA “Business Park Bistriţa Sud” S.R.L.**

**ART. 2**

Ȋn toate actele, facturile, anunţurile, publicaţiile şi alte acte emanând de la societate, denumirea acesteia este precedată sau urmată de **"societate cu răspundere limitată "** sau de iniţialele S.R.L., de numărul de înregistrare de la Oficiul Registrului Comerţului.

**ART. 3**

Societatea “Business Park Bistriţa Sud” este persoană juridică română, având forma juridică de **“societate cu răspundere limitată".** Societatea “Business Park Bistriţa Sud” **S.R.L.** se organizează şi funcţionează în conformitate cu dispoziţiile Legii nr. 31/1990, republicată, cu modificările şi completările ulterioare privind societăţile, dispoziţiile Ordonanţei de Urgenţă nr. 109/2011 privind guvernanţa corporativă a întreprinderilor publice, dispoziţiile Legii nr. 186/2013 privind constituirea şi funcţionarea parcurilor industriale, cu modificările şi completările ulterioare și în conformitate cu dispoziţiile prezentului act constitutiv.

**ART. 4**

(1) Sediul societăţii este în România, judeţul Bistriţa-Năsăud, localitatea Bistriţa, strada Nicolae Titulescu, nr. 6. Societatea poate avea reprezentanțe, agenţii, birouri, depozite, puncte de lucru, amplasamente pe raza judeţului Bistriţa-Năsăud, în ţară şi/sau străinătate.

(2) Societatea are următoarele puncte de lucru:

a) Drumul Cetății nr. 53, Bistrița, județul Bistrița – Năsăud unde se vor desfășura lucrări de construcții a drumurilor și autostrăzilor, depozite de agregate;

b) Drumul Cetății nr. 53 A, Bistrița, județul Bistrița – Năsăud unde se vor desfășura următoarele lucrări: repararea mașinilor, activități de testări și analize tehnice, activități de fabricare și depozitare a emulsiilor bituminoase.

**ART. 5**

Durata societăţii este nedeterminată.

**CAPITOLUL II. SCOPUL ŞI OBIECTUL DE ACTIVITATE AL SOCIETĂŢII**

**ART.6**

Scopul societăţii îl constituie: administrarea Parcului Industrial Bistriţa Sud, lucrări de geniu civil.

Domeniul principal de activitate este:

683 - Activităţi imobiliare pe bază de comision sau contract

**ART. 7**

1. Societatea are ca obiect de activitate:

Domeniul principal: 683 - Activități imobiliare pe bază de comision sau contract;

Activitate principală: 6832 - Alte activități pentru tranzacții imobiliare pe bază de comision sau contract.

1. Societatea are ca activităţi secundare:

0812 – Extracția pietrișului și nisipului; extracția argilei și caolinului;

2361 – Fabricarea produselor din beton pentru construcții;

2363 – Fabricarea betonului;

2364 – Fabricarea mortarului

2399 – Fabricarea altor produse din minerale nemetalice n.c.a.;

3312 – Repararea și întreținerea mașinilor;

3320 – Instalarea mașinilor și echipamentelor industriale;

4100 - Lucrări de construcții ale clădirilor rezidențiale și nerezidențiale;

4211 - Lucrări de construcții ale drumurilor și autostrăzilor;

4213 – Construcția de poduri și tuneluri;

4221 - Lucrări de construcții ale proiectelor utilitare pentru fluide;

4291 - [Construcții hidrotehnice](https://caen.ro/clase/caen-4291-constructii-hidrotehnice);

4311 – Lucrări de demolare a construcțiilor;

4312 – Lucrări de pregătire a terenului;

4313 – Lucrări de foraj și sondaj pentru construcții;

4683 – Comerț cu ridicata al materialului lemnos și al materialelor de construcție și echipamentelor sanitare;

4941 – Transporturi rutiere de mărfuri;

5210 -  [Depozitări](https://caen.ro/grupe/caen-521-depozitari);

6831 - Servicii de intermediere a tranzacțiilor imobiliare;

7112 - Activităţi de inginerie şi consultanţă tehnică legate de acestea;

7120 – Activități de testări și analize tehnice;

7732 – Activități de închiriere și leasing cu mașini și echipamente pentru construcții;

8123 – Alte activități de curățenie;

8130 – Activități de întreținere peisagistică.

**CAPITOLUL III. CAPITALUL SOCIAL ŞI ASOCIAŢII**

**ART. 8**

Societatea are ca şi asociați **Municipiul Bistriţa,** cu sediul în Bistriţa, Piaţa Centrală nr. 6, judeţul Bistriţa-Năsăud, CUI 4347569, și **Județul Bistrița – Năsăud,** cu sediul în Bistrița, Piața Petru Rareș nr. 1, CUI 4347550.

Capitalul social al societăţii este de 701.760 lei ȋn numerar, împărţit în 1.290 părţi sociale a 544 lei fiecare.

Capitalul social este constituit integral din numerar şi este aportul asociaților.

Capitalul social este deținut de către asociaţi astfel:

* **Municipiul Bistriţa** - aport la capitalul social 90 %, reprezentând un număr de 1161 părți sociale cu o valoare nominală de 544 lei fiecare și în valoare totală de 631.584 lei;
* **Județul Bistrița – Năsăud** - aport la capital social 10% reprezentând un număr de 129 părți sociale cu o valoare nominală de 544 lei fiecare și în valoare totală de 70.176 lei.

Majorarea capitalului social se hotărăşte de către asociați şi se face din sursele și în modalitățile prevăzute de lege.

Cheltuielile aferente majorării capitalului social prin cooptarea de noi asociaţi (persoane fizice sau persoane juridice) se suportă integral de aceştia.

Reducerea capitalului social se hotărăşte de asociați în limitele prevăzute de lege.

Obligaţiile sociale sunt garantate cu patrimoniul social, asociații răspunzând numai până la concurenţa capitalului social subscris.

Patrimoniul societăţii privind obiectul principal de activitate nu poate fi grevat de creanţe sau de alte obligaţii personale ale asociaţilor.

Patrimoniul societăţii privind obiectul secundar de activitate poate fi grevat doar cu aprobarea Adunării Generale a Asociaților ( AGA ).

**CAPITOLUL IV. CONDUCEREA ŞI ADMINISTRAREA SOCIETĂȚII**

**Secţiunea I. ADUNAREA GENERALĂ A ASOCIAȚILOR**

**ART. 9**

(1) **Municipiul Bistrița** prin Consiliul Local, în calitate de Asociat și **Județul Bistrița-Năsăud** prin Consiliul Județean Bistrița-Năsăud , în calitate de Asociat, au drepturile și obligaţiile ce revin, potrivit Legii nr. 31/1990, Adunării Generale a Asociaţilor.

(2) Asociatul - **Municipiul Bistrița** prin Consiliul Local - este reprezentat de 2 (doi) reprezentanţi desemnaţi prin hotărârea Consiliului Local al municipiului Bistrița, iar Asociatul - **Județul Bistrița Năsăud** prin Consiliul Județean Bistrița-Năsăud - este reprezentat de 1 (un) reprezentant desemnat prin hotărârea Consiliului Județean al județului Bistrița-Năsăud. Adunarea Generală a Asociaților (AGA) va adopta hotărârile din toate domeniile care cad în competenţa asociaților la Societatea Business Park Bistrița Sud S.R.L

(3) Asociații prin Adunarea Generală a Asociaților (AGA) îndeplinesc următoarele atribuții :

a) aprobă strategia de dezvoltare a societății;

b) numesc și revocă administratorul societății, stabilesc indemnizația acestuia și îl descarcă de gestiune;

c) decid urmărirea administratorului pentru daunele pricinuite societății, desemnând și persoana însarcinată să o exercite;

d) stabilesc competențele și răspunderea administratorului;

e) aprobă structura organizatorică și numărul de personal al societații, precum și regulamentul de organizare și funcționare al acesteia;

f) aprobă programele de activitate și proiectul bugetului de venituri și cheltuieli propuse de administrator;

g) hotărăsc cu privire la înființarea, desființarea de sucursale, agenții, reprezentanțe, puncte de lucru și alte unități fără personalitate juridică, la propunerea administratorului;

h) examinează, aprobă sau verifică bilanțul contabil, contul de profit și pierderi, după analizarea raportului administratorului societății;

i) aprobă fondurile de rezervă ale societății, repartizează profitul net pe destinații;

j) hotărăsc cu privire la contractarea de împrumuturi bancare și la modul de garantare al acestora;

k) hotărăsc cu privire la achiziția de bunuri imobile și mijloace fixe cu valoare peste 50.000 EUR;

l) aprobă declanșarea procedurii prevăzută de Legea nr. 85/2014 privind procedurile de prevenire a isolvenței și de insolvență;

m) exercită orice alte atribuții prevăzute de lege în sarcina asociaților.

(4) Reprezentanții celor doi Asociați, au următoarele atribuții:

a) semnează toate hotărârile Adunării Generale a Asociaților (AGA) în numele Asociaților Municipiul Bistrița și Județul Bistrița – Năsăud, Actul constitutiv actualizat și toate modificările legate de Actul constitutiv;

b) reprezintă Municipiul Bistrița, respectiv Județul Bistrița – Năsăud, ȋn Adunarea Generală a Asociaților (AGA) la Societatea Business Park Bistrița Sud S.R.L;

(5)Convocarea Adunării Generale a Asociaţilor se va face cu respectarea prevederilor legale în vigoare și a prezentului Act Constitutiv. Administratorul poate să convoace Adunarea Generală a Asociaţilor cel puţin o dată pe an și ori de câte ori este necesar, cu cel puţin 10 (zece) zile înainte de ziua fixată pentru ținerea Adunării. Ȋn situații justificate, convocarea se poate face și cu mai puțin de 10 zile înainte de ziua fixată pentru ținerea Adunării. Convocarea se va face în scris, prin fax, scrisoare recomandată sau prin poșta electronică (însoţită de confirmarea de primire). Cu cel puţin 10 (zece) zile înainte de data ședinţei Adunării Generale şi până la data desfăşurării acesteia, pe pagina proprie de internet a Societăţii va fi publicat convocatorul Adunării, precum şi documentele care urmează a fi prezentate reprezentanților Asociaților în cadrul Adunării Generale a Asociaţilor. Accesul reprezentanților asociaților la aceste informaţii nu poate fi limitat decât de cerinţele necesare identificării reprezentanților, confidenţialităţii informaţiilor şi securităţii comunicării electronice, numai în măsura în care aceste limitări sunt proporţionale cu realizarea acestor obiective.

(6) Hotărârile vor fi adoptate cu votul reprezentând **majoritatea absolută** a reprezentanţilor . Pentru hotărârile având ca obiect patrimoniul Societăţii este necesar votul reprezentând **majoritatea calificată** (2/3) a reprezentanţilor. Pentru validitatea deliberărilor Adunării Generale a reprezentanților este necesară prezența majorității absolute a reprezentanților asociatilor.

(7)În situaţia în care unul dintre reprezentanţii asociaților în cadrul Adunării Generale a Asociaților, într-o anumită operaţiune, se află într-o situaţie de incompatibilitate sau conflict de interese, așa cum sunt acestea definite prin legile speciale sau prin Codul Penal, va trebui să se abţină de la deliberările privind acea operaţiune.

(8)Cei trei reprezentanți ai asociaților pot vota în Adunarea Generală a Asociaţilor personal, prin corespondenţă sau prin mijloace electronice anterior ședinţei Adunării Generale cu respectarea prevederilor art. 195^1 din Legea nr. 31/1990 privind societățile comerciale, Republicată, cu modificările şi completările ulterioare.

(9)Convocatorul Adunării Generale va cuprinde descrierea precisă a procedurilor care trebuie respectate de către reprezentanţii asociaților pentru a putea vota în una dintre modalităţile prevăzute prin prezentul Act Constitutiv.

**Secţiunea II. ADMINISTRAREA SOCIETĂȚII**

**ART. 10**

(1) Administrarea societăţii se realizează de către un administrator neasociat, numit prin hotărârea Adunării Generale a Asociaților (AGA) la propunerea Consiliului Local al Municipiului Bistriţa, căruia ȋi revin şi obligaţiile prevăzute de lege pentru această calitate.

(2) Conducerea executivă, în vederea realizării obiectului de activitate prevăzut la articolul 7 din prezentul act constitutiv, adica cele care privesc obiectul principal de activtate si obiectele secundare, se realizeaza de **Administratorul** Magda Ioan, identificat cu CNP \_\_\_\_\_\_\_\_\_\_, născut la data de ---------- ȋn localitatea Ciceu Giurgești județul Bistrița-Năsăud, cu domiciliul în municipiul Bistrița, \_\_\_\_\_\_\_\_\_, județul Bistrița-Năsăud, identificat cu C.I. seria--------------------., având cetățenia română, care va avea puteri depline și le va exercita pentru administrarea societății. Mandatul său începe cu data de 12.06.2023 până la 11.06.2027 și poate fi reînnoit, în condițiile legii.

(3) Pentru buna desfășurare a activităților prevăzute la art. 7 alin. (2) din actul constitutiv, Administratorul, ȋn baza hotărârii Adunării Generale a Asociaților, numeste un Director general, căruia ii deleagă o parte din atribuțiile administratorului cu privire la obiectele secundare de activitate prevăzute la art. 7 alin. (2), cu excepția următoarelor competenţe:

a) stabilirea direcţiilor principale de activitate şi de dezvoltare ale societăţii;

b) stabilirea politicilor contabile şi a sistemului de control financiar, precum şi aprobarea planificării financiare;

c) supravegherea activităţii directorului;

d) pregătirea raportului anual;

e) introducerea cererii pentru deschiderea procedurii insolvenţei societăţii, potrivit Legii nr. 85/2006 privind procedura insolvenței.

(4) Administratorul este responsabil de administrarea şi conducerea curentă a societăţii, conform atribuțiilor conferite prin Regulamentele aprobate de Adunarea Generală a Asociaților (AGA). Acesta trebuie să încheie toate actele juridice necesare pentru realizarea obiectelor de activitate ale societăţii şi pentru ducerea Ia îndeplinire a hotărârilor asociaților.

(5) Administratorul conduce afacerile curente ale societăţii în conformitate cu prevederile legale, cu prevederile prezentului act constitutiv, precum şi cu hotărârile asociaților.

(6) Revocarea administratorului se poate face cu hotarârea reprezentanților asociaților ȋn Adunarea Generală a Asociaților (AGA) cu respectarea prevederilor art. 30 alin. (8) din Ordonanța de Urgență nr.109/2011 privind guvernanța corporativă a întreprinderilor publice.

(7) Condiţiile de exploatare, inclusiv tarifele, preţurile practicate, strategia de atragere a investitorilor se vor aproba de către Consiliul local al municipiului Bistriţa prin Regulamente separate pe obiect principal de activitate și respectiv, pe obiecte secundare de activitate.

(8) Evidența contabilă se va ține separat pe obiect principal de activitate și separat pe obiecte secundare de activitate.

(9) Actele de dispozitie representând concesionarea, superficia, inchirierea pe o perioada mai mare de 5 ani si cesiunea dreptului de folosinta aferent Parcului Industrial Bistrita Sud, proprietatea Municipiului Bistrita, se vor face cu aprobarea prealabilă a Consiliului Local al municipiului Bistrita.

**ART. 11**

1. Administratorul întocmește, anual, bugetul de venituri şi cheltuieli al societăţii.
2. Administratorul, la solicitarea asociaților, prezintă rapoarte de activitate, plan de acţiune, ori de câte ori i se solicită, în termen de 3 zile de la solicitare.
3. Obligațiile şi răspunderea administratorului sunt reglementate de dispoziţiile referitoare la mandat și de cele special prevăzute de Legea societăţilor nr. 31/1990, Republicată, cu modificările şi completările ulterioare și de Ordonanța de urgență nr. 109/2011 privind guvernanța corporativă a întreprinderilor publice, cu modificările şi completările ulterioare.

**ART. 12**

Societatea îşi va deschide conturi în lei şi în devize convertibile la sucursala (filiala) unei bănci autorizate din localitatea în care îşi are sediul şi are drept de dispoziţie asupra lor prin persoanele desemnate de asociați, acestea urmând a depune specimene de semnături la banca (băncile) cu care lucrează societatea şi a semna documentele bancare.

**ART. 13**

(1) Administratorul are dreptul să reprezinte societatea în faţa oricărei instanţe, autorităţi administrative, financiare sau a altor autorităţi, băncilor sau instituţiilor, precum şi în faţa societăţilor române şi străine şi a persoanelor fizice.

(2) Administratorul are dreptul de a efectua plăţi sau de a încasa bani, în limita sumelor pe care le gestionează, de a angaja personal şi de a lua măsuri de administrare, în numele societăţii, cu respectarea prevederilor prezentului act constitutiv şi a legislaţiei aplicabile.

(3) Administratorul poate face achiziții ȋn numele societății ȋn limita sumei de 50.000 EUR.

**ART. 14**

Evidenţa contabilă, bilanţul contabil şi contul de profit şi pierderi se ţin şi se întocmesc conform normelor legale.

**ART. 15**

Gestiunea societăţii va fi controlată de asociați şi de auditori statutari, persoane fizice sau juridice autorizate în condițiile legii, desemnaţi de aceștia, după caz.

**CAPITOLUL V. REPARTIZAREA BENEFICIILOR ŞI PIERDERILOR**

**ART. 16**

Asociaților le revin toate beneficiile societăţii şi suportă pierderile acesteia conform participațiunii fiecăruia.

**ART. 17**

Stabilirea profitului net, repartizarea și plata dividendelor se va face în conformitate cu dispoziţiile legale, potrivit hotărârii asociaților conform participațiunii fiecăruia.

**CAPITOLUL VI. EXCLUDEREA ȘI RETRAGEREA ASOCIAȚILOR**

**Art. 18**

1. Poate fi exclus din societate:
2. Asociatul care nu aduce aportul la care s-a obligat, după ce a fost pus în întârziere;
3. Asociatul care comite fraudă ȋn dauna societății sau se servește de capitalul social ȋn folosul său sau al altora.

Excluderea se pronunță prin hotărâre judecătorească la cererea societății sau a unuia dintre asociați. Asociatul exclus rămâne obligat faţă de terți pentru operațiile făcute de societate până ȋn ziua rămânerii definitive a hotărârii de excludere.

1. Retragerea din societate se va face:
2. Cu acordul unanim;
3. Pentru motive temeinice, în baza unei hotărâri a tribunalului, supusă numai apelului.

**CAPITOLUL VII. DIZOLVAREA ŞI LICHIDAREA SOCIETĂŢII**

**ART. 19**

Dizolvarea şi lichidarea societăţii se face în situaţiile şi în condiţiile stabilite de lege, precum şi cu procedura prevăzută de aceasta.

**CAPITOLUL VIII****. MODIFICAREA ACTULUI CONSTITUTIV**

**ART. 20**

(1) Actul constitutiv poate fi modificat prin hotărârea asociaților.

(2) Hotărârea asociaților şi textul complet al actului constitutiv actualizat cu toate modificările, se vor depune în termen de 15 zile la Registrul Comerţului.

**CAPITOLUL** **IX. DISPOZIŢII FINALE**

**ART. 21**

Societatea se constituie ca persoană juridică română şi se supune legii române.

**ART. 22**

Prevederile prezentului act constitutiv se completează cu Normele Codului Civil, Codului Muncii, Legii societăților nr. 31/1990, republicată, cu modificările și completările ulterioare, Ordonanței de urgență nr. 109/2011 privind guvernanța corporativă a întreprinderilor publice, cu modificările și completările ulterioare, și a legislatiei civile în vigoare.

**Asociați ,**

**Municipiul Bistrița și Județul Bistrița - Năsăud**

**Prin Reprezentant conform:**

**Hotărârii Consiliului Local al municipiului Bistrița nr.\_\_\_\_\_\_\_\_\_\_**

**Hotărârii Consiliului Județean Bistrița – Năsăud\_\_\_\_\_\_\_\_**

**Administrator: Magda Ioan**